**OBRAZLOŽENJE POSEBNOG DIJELA 2. IZMJENA I DOPUNA PRORAČUNA GRADA NOVSKE ZA 2023. GODINU**

**1. Razdjel 001 UPRAVNI ODJEL ZA DRUŠTVENE DJELATNOSTI, PRAVNE POSLOVE I JAVNU NABAVU**

Ovim izmjenama i dopunama Proračuna umanjuju se ukupna sredstva za ostvarenje programa Upravnog odjela za društvene djelatnosti, pravne poslove i javnu nabavu i sada iznose **4.054.322,27 eura**, a istima će se financirati ukupno 18 (osamnaest) različitih programa koji su obuhvaćeni financijskim planom rashoda upravnog odjela. Sredstva kojima se planiraju financirati programi Upravnog odjela za društvene djelatnosti, pravne poslove i javnu nabavu umanjuju se za iznos od **2.318,54 eura ili 0,06 %.**

**Tablica broj 1: Prikaz financijskih izmjena programa Upravnog odjela za društvene djelatnosti, pravne poslove i javnu nabavu za 2023. godinu,** **u iznosima izraženim u EUR**

|  |  |  |  |  |  |
| --- | --- | --- | --- | --- | --- |
| **Redni broj** | **Brojčana oznaka programa u proračunu za 2023.** | **Naziv programa** | **Proračun** | **II. izmjene i dopune Proračuna** | **Povećanje/**  **smanjenje** |
| 1. | 1001 | Opće usluge javne uprave | 782.293,60 | 793.363,42 | 11.069,82 |
| 2. | 1002 | Zdravstvo | 6.636,14 | 9.136,14 | 2.500,00 |
| 3. | 1003 | Razvoj civilnog društva | 145.368,11 | 145.368,11 | 0,00 |
| 4. | 1004 | Javne potrebe u kulturi | 96.534,17 | 96.534,17 | 0,00 |
| 5. | 1005 | Sufinanciranje obrazovanja | 225.622,02 | 236.077,46 | 10.455,44 |
| 6. | 1006 | Provedba mjera obiteljske populacijske politike | 92.640,53 | 92.640,53 | 0,00 |
| 7. | 1007 | Socijalna skrb | 312.244,14 | 279.062,04 | -33.182,10 |
| 8. | 1008 | Razvoj sporta i rekreacije | 295.865,69 | 297.565,69 | 1.700,00 |
| 9. | 1009 | Manifestacije | 6.636,14 | 6.636,14 | 0,00 |
| 10. | 1010 | Sjećanja na Domovinski rat | 10.617,82 | 11.617,82 | 1.000,00 |
| 11. | 1011 | Program „Zaželi“ | 213.532,55 | 196.854,47 | -16.678,08 |
| 12. | 1012 | Program za djecu i mlade | 3.052,62 | 3.052,62 | 0,00 |
| 13. | 1014 | Širenje mreže socijalnih usluga u zajednici, I. faza | 3.456,55 | 3.456,55 | 0,00 |
| 14. | 1015 | Programi u kulturi Pučkog otvorenog učilišta | 344.038,53 | 344.038,53 | 0,00 |
| 15. | 1016 | Programi obrazovanja | 179.291,36 | 179.291,36 | 0,00 |
| 16. | 1017 | Programi knjižnične djelatnosti | 267.636,69 | 272.116,69 | 4.480,00 |
| 17. | 1018 | Predškolski odgoj | 1.235.799,64 | 1.250.999,64 | 15.200,00 |
| 18. | 1019 | Programi i aktivnosti mjesne samouprave | 14.665,87 | 15.802,25 | 1.136,38 |
|  | **18 programa** | **Ukupno** | **4.056.640,81** | **4.054.322,27** | **-2.318,54** |

* 1. **Program 1001 OPĆE USLUGE JAVNE UPRAVE**

U programu 1001 OPĆE USLUGE JAVNE UPRAVE mijenja se:

* + 1. **Aktivnost 1001 A100001 Administracija i upravljanje**

U aktivnosti 1001 T100001 *Administracija i upravljanje povećavaju* se sredstva ukupno za 11.069,82 eura u skladu s procijenjenim potrebama do kraja godine. Sredstva se povećavaju za plaće, doprinose na plaće, u skladu s potrebom zapošljavanja jedne osobe – domara u Društvenom domu Rajić, a koja obveza proizlazi iz završenog EU projekta iz kojeg se uredio Mjesni dom u Rajiću. Sredstva se povećavaju i za prijevozne troškove službenika i namještenika, jer na razliku između subvencioniranog iznosa cijene karte autobusnog prijevoza i iznosa karte koji plaćaju korisnici prijevoza treba platiti porez na dohodak. Sredstva se povećavaju i za ostale nespomenute rashode, za mjesečnu naknadu za održavanje e-mailova i mrežne stranice, u skladu sa zaključenim ugovorima, za nabavu računala i računalne opreme, te za nabavu dodatnih licenci za server. Istovremeno, sredstva se umanjuju za troškove migracije mailova koje nećemo plaćati ove godine, te za održavanje servera, mreže i računala. Sve u skladu s potrebama do kraja tekuće godine.

* + 1. **Aktivnost 1001 A100006 Promocija Grada u sredstvima javnog informiranja**

U aktivnosti 1001 A100006 *Promocija Grada u sredstvima javnog informiranja* ukidaju se sredstva za financiranje proizvodnje radijskog programa u iznosu od 65.000,00 eura, te se navedena sredstva preusmjeravaju za financiranje zakupa termina za radijsko emitiranje, u skladu sa zaključenim ugovorima na početku godine. Naime, u ovoj godini neće se financirati proizvodnja radijskog programa temeljem članku 39. Zakona o elektroničkim medijima (NN 111/21).

* 1. **Program 1002 ZDRAVSTVO**

U programu 1002 ZDRAVSTVO mijenja se:

* + 1. **Tekući projekt 1002 T100001 Povećani zdravstveni standard**

U tekućem projektu 1002 T100001 *Povećani zdravstveni standard* sredstva se povećavaju za 2.500,00 eura, na iznos 9.136,14 eura, radi kupnje defibrilatora za javnu uporabu koji će biti postavljen na glavnom gradskom trgu, te dostupan svim građanima Grada Novske za slučaj potrebe.

* 1. **Programu 1005 SUFINANCIRANJE OBRAZOVANJA**

U programu 1005 SUFINANCIRANJE OBRAZOVANJA mijenja se:

**1.4.2. Aktivnost 1005 A100003 Sufinanciranje programa škola s područja Grada Novske**

U aktivnosti 1005 A100003 *Sufinanciranje programa škola s područja Grada Novske* povećavaju se ukupna sredstva za sufinanciranje programa škola u iznosu od 10.455,44 eura za preuređenje stana koji se nalazi u zgradi Osnovne škole Novska, PŠ Brestača u poslovni prostor Dječjeg vrtića „Radost“ Novska, u kojem će se od mjeseca rujna obavljati djelatnost predškolskog odgoja i obrazovanja.

* 1. **Program 1007 SOCIJALNA SKRB**

U programu 1007 Socijalna skrb ukidaju se ili mijenjaju sljedeće aktivnosti:

* + 1. **Aktivnost 1007 A100002 Sufinanciranje prehrane djece u školama**

U aktivnosti 1007 A100002 *Sufinanciranje prehrane djece u školama* ukidaju se sredstva u iznosu od 26.544,56 eura jer se aktivnost neće provoditi. Naime, od početka 2023. godine sredstva za prehranu, sukladno odluci Vlade RH, bit će financirana za svu osnovnoškolsku djecu iz državnog proračuna.

* + 1. **Aktivnost 1007 A100005 Sufinanciranje linijskog prijevoza na području županije za Grad Novsku**

U aktivnosti 1007 A100005 *Sufinanciranje linijskog prijevoza na području županije za Grad Novsku* umanjuju se sredstva za financiranje za iznos od 6.637,54 eura, na iznos od 66.360,00 eura koji je određen Ugovorom o sufinanciranju javne usluge prijevoza putnika u cestovnom prometu od strane jedinica lokalne samouprave i provedbi projekta „Županijski prijevoz za sve“ na području Sisačko-moslavačke županije, a koji je između Grada Novske i Sisačko moslavačke županije zaključen dana 1. travnja 2023. godine u Sisku.

* 1. **Program 1008 RAZVOJ SPORTA I REKREACIJE**

U programu 1008 RAZVOJ SPORTA I REKREACIJE mijenja se:

* + 1. **Aktivnost 1008 A100001 Financiranje sportskih klubova**

U aktivnosti 1008 A100001 *Financiranje sportskih klubova* povećavaju se sredstva za iznos od 1.700,00 eura, na iznos od 297.565,69 eura. Sredstva se povećavaju za dodatne potrebe sportskih klubova kojima su povećani rashodi radi ulaska u viši rang natjecanja, za organizaciju turnira povodom manifestacije „Bljesak“, Ljeto u Novskoj, Lukovo u Novskoj, te za organizaciju memorijalnih turnira.

* 1. **Program 1010 SJEĆANJA NA DOMOVINSKI RAT**

U programu 1010 SJEĆANJA NA DOMOVINSKI RAT mijenja se:

**1.6.1. Tekući projekt 1010 T100001 Obilježavanje prigodnih datuma**

U tekućem projektu 1010 T100001 *Obilježavanje prigodnih datuma* povećavaju se sredstvaza financiranje tekućeg projekta za iznos od 1.000,00 eura, na iznos od 11.617,82 eura, i to za pokrivanje svih troškova koji su nastali za obilježavanje akcije „Bljesak“.

* 1. **Program 1011 ZAŽELI**

U Programu 1011 ZAŽELI mijenja se:

**1.7.1. Tekući projekt „Želim raditi, želim pomoći II faza“**

U tekućem projektu *„Želim raditi, želim pomoći II faza“* ukupno se umanjuju sredstva za financiranje tekućeg projekta za iznos od 16.678,08 eura, na iznos od 196.854,47 eura, na iznos stvarno potrebnih sredstava za financiranje aktivnosti tekućeg projekta. Umanjuju se sredstva bruto plaće i sredstva ostalih rashoda za voditelja projekta koji je zaposlen na 4 sata, a prvobitno je planirana plaća za puno radno vrijeme, a povećavaju se sredstva za plaće zaposlenih žena, radi povećanja minimalne plaće za 2023. godinu, sredstva prijevoznih troškova na koje se obračunava porez na dohodak, te sredstva ostalih nespomenutih rashoda.

* 1. **Program 1017 PROGRAMI KNJIŽNIČNE DJELATNOSTI**

U Programu 1017 PROGRAMI KNJIŽNIČNE DJELATNOSTI mijenja se:

* + 1. **Aktivnost 1017 A100001 Administracija i upravljanje**

U aktivnosti 1017 A100001 *Administracija i upravljanje* povećavaju se sredstva za financiranje aktivnosti za iznos od 4.480,00 eura, na iznos od 272.116,69 eura. Sredstva se povećavaju na poziciji naknada troškova zaposlenicima, za trošak dolaska i odlaska na posao, za iznos poreza na dohodak koji se mora platiti na razliku subvencioniranog iznosa cijene prijevozne karte i stvarne cijene karte za krajnjeg korisnika.

* 1. **Program 1018 PREDŠKOLSKI ODGOJ**

U programu 1018 PREDŠKOLSKI ODGOJ mijenja se:

**1.9.1. Aktivnost 1018 A100001 Odgoj i obrazovanje djece jasličke i predškolske dobi**

U aktivnosti 1018 A100001 *Odgoj i obrazovanje djece jasličke i predškolske dobi* povećavaju se sredstva za financiranje aktivnosti za iznos od 200,00 eura, na iznos od 1.250.999,64 eura, iz sredstava od prodaje nefinancijske imovine, za usluge tekućeg i investicijskog održavanja.

**1.9.2. Tekući projekt 1018 T100002 Opremanje vrtića**

U tekućem projektu 1018 T100002 *Opremanje vrtića* povećavaju se sredstva za financiranje tekućeg projekta za iznos od 15.000,00 eura, na iznos od 48.022,45 eura. Iz općih prihoda i primitaka povećavaju se sredstva za iznos od 12.400,00 eura, i to za nabavu postrojenja i opreme, te za nabavu sitnog inventara za potrebe opremanja nove vrtićke lokacije u zgradi PŠ Brestača u kojoj će se djelatnost predškolskog odgoja i obrazovanja započeti s novom pedagoškom godinom, u mjesecu rujnu ove godine.

* 1. **Program 1019 MJESNA SAMOUPRAVA**

U programu 1019 MJESNA SAMOUPRAVA mijenja se:

**1.10.1. Aktivnost 1019 A100001 Administracija i upravljanje**

U aktivnosti 1019 A100001 *Administracija i upravljanje* povećavajuse sredstva za financiranje aktivnosti mjesne samouprave za iznos od 1.136,38 eura, na iznos od 15.802,25 eura. Sredstva se povećavaju za potrebe mjesnog odbora Roždanik za ostale nespomenute rashode.

**2. Razdjel 003 UPRAVNI ODJEL ZA PRORAČUN I FINANCIJE**

**2.1. Program 1020 UPRAVLJANJE SUSTAVOM JAVNIH FINANCIJA**

Drugim izmjenama i dopunama Proračuna Grada Novske za 2023. godinu rashodi i izdaci programa *Upravljanje sustavom javnih financija* smanjeni su za 9.278,77 eura ili za 1,39 % te sada iznose 659.603,12 eura.

**2.1.1. Aktivnost 1020 A100001 Administracija i upravljanje**

Navedena je aktivnost povećana za 12.220,00 eura ili za 5,49 % te iznosi 234.802,31 eura za bruto plaću i doprinos na plaću za obvezno zdravstveno osiguranje na ime novog zapošljavanja jednog službenika, dok je naknada za prijevoz na posao i posla povećana za 2.333,00 eura zbog toga što se dio naknade za prijevozne troškove isplaćuje oporezivo radi sufinanciranja javne usluge prijevoza putnika u cestovnom prometu na području Sisačko-moslavačke županije.

**2.1.2. Aktivnost 1020 A100002 Otplata kredita**

Izdaci za otplatu kredita smanjeni su za 21.498,77 eura ili za 4,82 % te sada iznose 424.800,81 eura. Smanjenje se odnosi na planirane izdatke za prekoračenje po poslovnom računu u iznosu od 39.816,84 eura, budući da Grad nije koristio okvirni kratkoročni kredit za dopušteno prekoračenje po poslovnom računu uz istovremeno povećanje rashoda za interkalarne kamate za korištenje kreditnih sredstava za rekostrukciju i dogradnju zgrade hotela Knopp u iznosu od 15.000,00 eura te 3.318,07 eura financijskih rashoda za naknadu za obradu izmjene ugovora za dugoročni tuzemni kredit za projekt rekonstrukcije i dogradnje hotela Knopp .

**3. Razdjel 003 UPRAVNI ODJEL ZA KOMUNALNI SUSTAV, PROSTORNO PLANIRANJE I ZAŠTITU OKOLIŠA**

Drugim izmjenama i dopunama Proračuna Grada Novske za 2023. godinu ukupna sredstva za ostvarenje programa Upravnog odjela za komunalni sustav, prostorno planiranje i zaštitu okoliša povećavaju se u iznosu od 974.853,16 eura (6,99 % u odnosu na planirano) i sada iznose 14.919.949,36 eura. Sredstva se realiziraju kroz deset različitih programa koji su obuhvaćeni financijskim planom rashoda upravnog odjela, a koje provodi 11 službenika.

**Tablica broj 2: Prikaz financijskih izmjena programa Upravnog odjela za komunalni sustav, prostorno planiranje i zaštitu okoliša za 2023. godinu,** **u iznosima izraženim u EUR**

|  |  |  |  |  |  |
| --- | --- | --- | --- | --- | --- |
| **Redni broj** | **Brojčana oznaka programa u proračunu za 2023.** | **Naziv programa** | **Proračun** | **II. izmjene i dopune Proračuna** | **Povećanje/**  **smanjenje** |
| 1. | 1021 | Upravljanje i razvoj komunalne infrastrukture | 284.780,39 | 333.764,98 | 48.984,59 |
| 2. | 1022 | Upravljanje imovinom | 678.989,09 | 1.438.739,32 | 759.750,23 |
| 3. | 1023 | Projektiranje i građenje objekata u vlasništvu Grada | 8.555.090,92 | 8.619.542,73 | 64.451,81 |
| 4. | 1024 | Održavanje objekata i uređaja komunalne infrastrukture | 1.226.358,75 | 1.226.358,75 | 0,00 |
| 5. | 1025 | Projektiranje i građenje objekata i uređaja komunalne infrastrukture | 2.043.998,75 | 2.072.769,63 | 28.770,88 |
| 6. | 1026 | Zaštita okoliša | 41.996,95 | 60.746,95 | 18.750,00 |
| 7. | 1027 | Zaštita, očuvanje i unapređenje zdravlja | 42.338,58 | 43.213,58 | 875,00 |
| 8. | 1028 | Prostorno uređenje i unapređenje stanovanja | 94.487,12 | 94.487,12 | 0,00 |
| 9. | 1029 | Organiziranje i provođenje zaštite i spašavanja | 863.975,82 | 917.246,47 | 53.270,65 |
| 10. | 1035 | Campus gaming industrije | 113.079,83 | 113.079,83 | 0,00 |
|  | **10 programa** | **Ukupno** | **13.945.096,20** | **14.919.949,36** | **974.853,16** |

**3.1. Program 1021 UPRAVLJANJE I RAZVOJ KOMUNALNE INFRASTRUKTURE**

**3.1.1. Aktivnost 1021 A100001 Administracija i upravljanje**

Sredstva za financiranje ove aktivnosti povećavaju se za 48.984,59 eura, te sada iznose 328.456,07 eura. Povećanje nastaje na pozicijama „*Plaće (bruto*)“, „*Doprinosi na plaće*“, „*Ostali rashodi za zaposlene*“, „*Naknade za prijevoz zaposlenih*“, „Intelektualne usluge“, te na novootvorenim pozicijama „*Naknade za prijevoz – javni radovi“ i „Regres – javni radovi“.* Do povećanja na pozicijama vezanim uz plaće došlo je zbog osiguranja sredstava za novootvoreno radno mjesto voditelja projekta „Društveni dom i dječja igraonica u Rajiću“. Ovo radno mjesto je definirano prijavom na projekt i nužno ga je sad otvoriti. Naknade za regres i putne troškove za četvero radnika na javnim radovima nisu bile do sad planirane, pa se sad zbog ukazane potrebe otvaraju ove pozicije. Povećanje na poziciji „Intelektualne usluge“ odnosi se na troškove odvjetnika u sporu s HT-om oko prava puta.

**3.2. Program 1022 UPRAVLJANJE IMOVINOM**

**3.2.1. Kapitalni projekt 1022 K100003 Stjecanje imovine**

Ovo je novootvoreni projekt i planiran je u iznosu od 722.810,23 eura. Naime, Grad Novska je dobio kao ošasnu imovinu bivšu tvrtku Motoremont i kuću u Ulici kralja Tomislava u Novskoj. Budući da spomenute objekte želimo zadržati, a oni su opterećeni potraživanjima vjerovnika, potrebno je planirati iznos kojim će se namiriti spomenuta potraživanja i tako nekretnine osloboditi tereta i zadržati ih u vlasništvu.

**3.2.2. Tekući projekt 1022 T100006 Održavanje sportskih objekata**

Sredstva za financiranje ovog projekta povećavaju se za 8.300,00 eura, te sada iznose 83.553,83 eura. Povećanje nastaje na poziciji „Tekuće donacije – zajednica sportskih udruga – održavanje objekata“ za obnovu tribina na rukometnom igralištu u Novskoj (u sklopu Libertasa). Potrebno je prebojati konstrukciju i ugraditi nove drvene sjedeljke.

**3.2.3. Tekući projekt 1022 T100007 Održavanje ostalih objekata u vlasništvu grada**

Sredstva za financiranje ovog projekta povećavaju se za 28.640,00 eura, te sada iznose 209.316,71 eura. Povećanje se iskazuje kroz poziciju „Oprema – klima – dom Nova Subocka, Bročice, Sigetac“ (ugradnja klima uređaja) u iznosu od 3.000,00 eura, te novootvorene pozicije pod nazivom „Ugradnja sustava grijanja dom Bročice“, „Ugradnja sustava grijanja dom St. Subocka“ i „Nabava namještaja dom Voćarica“ u ukupnom iznosu od 25.640,00 eura.

**3.3. Program 1023 PROJEKTIRANJE I GRAĐENJE OBJEKATA U VLASNIŠTVU GRADA**

**3.3.1. Kapitalni projekt 1023 K100005 Dnevni centar za starije u Novskoj**

Ovaj projekt ponovno otvaramo u iznosu od 14.482,51 eura. Ovim sredstvima namirit će se trošak plaća zaposlenih na provedbi projekta. Radi se o plaći za prosinac 2022. godine, te siječanj i veljaču 2023. godine. Iz istog izvora je planiran je i trošak revizije projekta (financijska revizija) jer je ona obavezan dio projekta, a nije bila prethodno planirana.

**3.3.2. Kapitalni projekt 1023 K100017 Centar cjeloživotnog obrazovanja**

Sredstva za financiranje ovog projekta povećavaju se u iznosu od 819,30 eura, te sada iznose 4.684.000,00 eura. Ovim povećanjem vrši se poravnanje sa sredstvima planiranim kroz kreditno zaduženje, kojim će se financirati izgradnja objekta.

**3.3.3. Kapitalni projekt 1023 K100020 Energetska obnova zgrada u vlasništvu grada**

Ovo je novoplanirani projekt u iznosu od 49.150,00 eura za izradu projektne dokumentacije nužne za energetsku obnovu zgrade na Trgu Đure Szabe 1 (đački dom), projekt kotlovnice za istu zgradu, projekt energetske obnove zgrade bivše pošte, te 3D vizualizacija iste.

**3.4. Program 1025 PROJEKTIRANJE I GRAĐENJE OBJEKATA I UREĐAJA KOMUNALNE INFRASTRUKTURE**

**3.4.1. Kapitalni projekt 1025 K100003 Poduzetnička zona Novska**

Sredstva za financiranje ovog projekta smanjuju se za iznos od 56.401,06 eura i sada iznose 193.781,44 eura. Povećanje se iskazuje kroz novootvorene pozicije vezane uz projektiranje južnog odvojka prometnice (prema tvrtki WAWA) i prateće infrastrukture (vodovod, odvodnja, rasvjeta, DTK) u ukupnom iznosu od 182.500,00 eura. Ujedno se privremeno briše pozicija pod nazivom „*Izrada I. faze kanalizacije*“ u iznosu od 238.901,06 eura.

**3.4.2. Kapitalni projekt 1025 K100008 Nogostup Novska - Bročice**

Sredstva za financiranje ovog projekta povećavaju se za iznos od 38.657,82 eura, te sada iznose 436.826,25 eura. Za ovaj projekt proveden je postupak javne nabave za izvođenje radova na izgradnji nogostupa u Bročicama. Budući da su sve pristigle ponude probijale planirani iznos, potrebno je osigurati dodatna sredstva kako bi se mogao potpisati ugovor s najpovoljnijim ponuditeljem.

**3.4.3. Kapitalni projekt 1025 K100026 Izgradnja prometnice od pristupne ceste Srednje škole Novska do Hercegovačke ul. u Novskoj**

Projekt je predviđen u iznosu od 274.000,00 eura za izgradnju predmetne prometnice. Za ovu prometnicu je ishođena građevinska dozvola, a njena izgradnja je nužna kako bi se omogućio pristup na javnu površinu budućem Centu cjeloživotnog obrazovanja i objektu dječjeg vrtića koji će se graditi na Ukladama.

**3.4.4. Kapitalni projekt 1025 K100029 Rekonstrukcija i dogradnja mrtvačnice u Starom Grabovcu**

Sredstva za financiranje ovog projekta povećavaju se za iznos od 1.663,00 eura i sada iznose 65.144,00 eura. Ovim dodatnim sredstvima platiti će se geodetski radovi i trošak priključka na električnu energiju. Radovi na rekonstrukciji i dogradnji su u tijeku i očekuje se završetak u roku od 4 mjeseca.

**3.4.5. Kapitalni projekt 1025 K100032 Županijska cesta D47 - Kozarice**

Sredstva za financiranje ovog projekta povećavaju se za iznos od 101,12 eura i sada iznose 157.377,65 eura. Nakon provedenog postupka javne nabave za radove na rekonstrukciji, ukazala se potreba za povećanjem planiranih sredstava, kako bi se mogli ugovoriti radovi. Postupak nabave i ugovaranje te nadzor provodi Županijska uprava za ceste, a Grad Novska sufinancira radove u 50 %-tnom iznosu. Ovim povećanjem osiguravaju se sredstva prema ugovorenim radovima.

**3.4.6. Kapitalni projekt 1025 K100036 Rekonstrukcija ulica Samar brdo u Novskoj**

Sredstva za financiranje ovog projekta povećavaju se za iznos od 2.750,00 eura i sada iznose 75.747,54 eura. Ovim povećanjem osiguravaju se sredstva za trošak izrade geodetskih podloga za projektiranje, te geodetskih situacija nužnih u postupku izdavanja građevinske dozvole.

**3.4.7. Kapitalni projekt 1025 K100040 Pješačko – biciklistička staza Novska - Borovac**

Sredstva za financiranje ovog projekta smanjuju se za iznos od 32.000,00 eura te sada iznose 1.180,00 eura.

**3.4.8. Kapitalni projekt 1025 K100041 Arhitektonsko – urbanistički natječaj Trg dr. Franje Tuđmana**

Sredstva planirana za ovaj kapitalni projekt za troškove provedbe natječaja u potpunosti se ukidaju.

**3.5. Program 1026 ZAŠTITA OKOLIŠA**

**3.5.1. Tekući projekt 1026 T100001 Akcijski plan energetski održivog razvoja i prilagodbe klimatskim promjenama**

Ovo je novi projekt planiran u iznosu od 18.750,00 eura. Ovim sredstvima će se platiti izrada podloga potrebnih za izradu Akcijskog plana. Riječ je o ključnim dokumentima lokalne i regionalne razine koji ocjenjuju utjecaj ranjivosti i rizika na klimatske promjene te identificiraju prioritetne mjere ublažavanja klimatskih promjena. Osim što ocjenjuju ranjivost pojedinih područja na klimatske promjene, ovi dokumenti lokalnoj zajednici omogućuju planiranje primjene prioritetnih mjera, odnosno pokretanje konkretnih projekata te osiguravaju mogućnost prijave za njihovo financiranje kroz različite EU i nacionalne fondove, poput poziva Fonda za zaštitu okoliša i energetsku učinkovitost za poticanje izgradnje zelene infrastrukture.

Grad Novska se javio na Javni poziv Fonda za zaštitu okoliša i energetsku učinkovitost, kroz koji može dobiti bespovratna sredstva u iznosu od 15.000,00 eura. Porez na dodanu vrijednost nije prihvatljivi trošak, pa ga se planira iz vlastitih sredstava u iznosu od 3.500,00 eura.

**3.6. Program 1027 ZAŠTITA, OČUVANJE I UNAPREĐENJE ZDRAVLJA**

**3.6.1. Aktivnost 1027 A100001 Sanitarna zaštita**

Sredstva za financiranje ovog projekta povećavaju se za iznos od 875,00 eura, te sada iznose 43.213,58 eura. Povećanje se odnosi na novoplaniranu poziciju pod nazivom „*Dezinsekcija – tretiranje moljaca N. Subocka*“. Ovim sredstvima će se platiti tretman dezinsekcije moljaca koji su napali lipe oko crkve u Novoj Subockoj, te na taj način sačuvati raslinje od propadanja.

**3.7. Program 1029 ORGANIZIRANJE I PROVOĐENJE ZAŠTITE I SPAŠAVANJA**

**3.7.1. Aktivnost 1029 A100002 Sufinanciranje rada VZG**

Sredstva za financiranje ove aktivnosti povećavaju se za iznos od 930,00 eura, te sada iznose 53.355,51 eura. Povećanje se odnosi na poziciju pod nazivom „Tekuće donacije“, te će se tim sredstvima platiti trošak vezan uz obilježavanje 90 godina postojanja DVD Plesmo.

**3.7.2. Tekući projekt 1029 T100002 Tekući projekti zaštite i spašavanja**

Ovo je novi projekt planiran u iznosu od 8.048,25 eura. Sredstva će biti utrošena na izradu Procjene ugroženosti od požara i Plana zaštite od požara. Obveza je svakih pet godina izraditi ove dokumente. Zadnji put su izrađeni 2018. godine, te ih je sad nužno ponovno izraditi. Za ove potrebe je osigurano 4.200,00 eura prema pristiglim ponudama.

Za sufinanciranje rada Županijskog vatrogasnog obavještajnog centra planira se 3.845,25 eura.

**Glava 00302 JAVNA VATROGASNA POSTROJBA GRADA NOVSKE**

|  |  |  |  |  |  |
| --- | --- | --- | --- | --- | --- |
| **Redni broj** | **Brojčana oznaka programa u proračunu za 2023.** | **Naziv programa** | **Proračun za 2023.** | **II. izmjene i dopune Proračuna** | **Povećanje**  **/smanjenje** |
| 1. | 1029 | Organiziranje i provođenje zaštite i spašavanja | 575.651,40 | 619.943,80 | 44.292,40 |
|  |  | **Ukupno** | **575.651,40** | **619.943,80** | **44.292,40** |

**Program 1029 ORGANIZIRANJE I PROVOĐENJE ZAŠTITE I SPAŠAVANJA**

**Aktivnost 1029 A100001 Redovna djelatnost JVP**

Sredstva za financiranje ove aktivnosti povećavaju se u ukupnom iznosu od 44.292,40 eura.

Na pozicijama koje se financiraju iz općih prihoda i primitaka Grada Novske dolazi do povećanja financiranja u ukupnom iznosu od 49.600,00 eura.

Do smanjenja dolazi na poziciji *„Stručno usavršavanje zaposlenih“* u iznosu od 500,00 eura, dok do povećanja dolazi na pozicijama vezanim uz plaće i davanja uz plaće, zatim službenim putovanjima, energiji, sitnom inventaru i auto gumama, zaštitnoj odjeći i obući i uredskoj opremi i namještaju. Od pobrojanih povećanja značajnija su na poziciji „*Plaće (Bruto), „Naknade troškova zaposlenima“, „Doprinos za zdravstvo“ i „Doprinos za MIO“ .* Do ovog povećanja dolazi uslijed zapošljavanja još jednog vatrogasca i administratora, te povećanja plaća koje se primjenjuje od 1. siječnja 2023. godine.

Na pozicijama koje se financiraju iz vlastitih prihoda proračunskog korisnika dolazi do povećanja u ukupnom iznosu od 1.700,00 eura. Povećanje nastaje na poziciji *„Uredska oprema i namještaj“.*

Na pozicijama koje se financiraju iz pomoći dolazi do smanjenja na poziciji „*Oprema za održavanje i zaštitu – Fond solidarnosti MUP*“ u iznosu od 9.622,00 eura, te se time vrši poravnanje sa stvarno realiziranim sredstvima. Otvorene su i dvije nove pozicije pod nazivom „Ostale usluge – Fond solidarnosti MUP“ u iznosu od 1.593,00 eura i *„Tekuće i investicijsko održavanje – Min. gospodarstva“* u iznosu od 1.021,40 eura*.* Iz prve se financira trošak vanjskog konzultanta kod prijave na javni poziv MUP- kroz koji je nabavljeno opreme u vrijednosti gotovo 3 milijuna kuna, a iz druge se financira popravak i redovan servis pumpe velikog protoka.

Ovim preslagivanjem izvršeno je usklađenje sa trenutnim potrebama, a do kraja tekuće godine očekuje se još jedno uslijed primjene Pravilnika o klasifikaciji radnih mjesta profesionalnih vatrogasaca, mjerilima za njihovo utvrđivanje i koeficijentima složenosti poslova, koji je donesen krajem travnja mjeseca i treba ga se početi primjenjivati u roku šest mjeseci.

**4. Razdjel 004 UPRAVNI ODJEL ZA GOSPODARSTVO I POLJOPRIVREDU**

Planirani rashodi se povećavaju za 3,49 %, odnosno za 29.008,61 eura.

**4.1. Program 1030 PODRŠKA GOSPODARSTVU I ODRŽIVOM RAZVOJU**

Unutar ovog Programa dolazi do povećanja rashoda za 4.508,61 eura vezanih za naknade za prijevoz zaposlenih zbog usklađivanja trenutnih cijena prijevoza s poreznim propisima.

**4.2. Program 1034 POTICANJE RAZVOJA TURIZMA**

Unutar ovog Programa, dolazi do izmjene aktivnosti ''Manifestacije'' i projekata u realizaciji Turističke zajednice u dodatnom iznosu od 24.500,00 eura.

Manifestacije se povećavaju za iznos od 4.900,00 eura zbog sufinanciranja dodatnih manifestacija u Gradu ili manifestacija drugih gradova u kojima predstavnici Grada sudjeluju. Turizam obuhvaća svako područje koje će rezultirati dodatnim gostima/posjetiteljima u našem Gradu kao i dodatnim sadržajem za građane Grada. Turistička zajednica Grada Novske je partner svakom takvom događaju. Od kulturnih događanja preko sportskih pa sve do onih kojima označavamo važnije državne datume poput datuma VRO *Bljesak*. Tako da će se iz ove stavke financirati provedba takvih manifestacija.

Kod aktivnosti promocije Grada se dodaje iznos od 9.600,00 eura za dodatne promotivne materijale koji će se koristiti za promociju na manifestacijama, gostovanjima, posjetima našem Gradu. U tu stavku se uračunava i otkup dizajna *ogrca* za svaki novi predmet koji se koristi u promociji Grada (u ovom slučaju se izrađuju platnene vrećice koje ranije nisu bile u ponudi). Dodatno će se tiskati, između ostalog, i brošure kao i drugi materijali.

Iako smo mali grad, naši sportaši nas uvijek iznenade svojim uspjesima te takve uspjehe želimo pratiti pokrivanjem određenih logističkih troškova poput prijevoza, a koji se ne financiraju iz drugih izvora.

U ovom programu se otvaraju nove stavke za dva prijavljena projekta, a to su:

* Razvoj i promocija turističke ponude u vidu prirodnog, kulturnog, tradicijskog i gastro eno turizma (7.000,00 eura)
* Razvoj turističkog proizvoda - Prirodni, kulturni, tradicijski i eno-gastro turizam (3.000,00 eura)

Projekti su prijavljeni i javni poziv je tražio, zbog veće transparentnosti, da isti budu navedeni u Proračunu Grada kako bi se vidjelo da se osiguralo sufinanciranje.

*Ciljevi projekta - Razvoj i promocija turističke ponude u vidu prirodnog, kulturnog, tradicijskog i gastro eno turizma.*

Udruživanje se ostvarilo s ciljem zajedničkog provođenja projektnih aktivnosti usmjerenih prema razvijanju i promociji cjelokupne destinacije u vidu neformalnog udruživanja turističkih zajednica utvrđeno projektom „Prirodni, kulturni, tradicijski, eno i gastro turizam“.

U odnosu na dosadašnje stanje, projektnim udruživanjem gradova Novske, Kutine, Popovače i općine Lipovljani stvoren je novi zajednički pristup u cilju razvoja komparativne prednosti i podizanja konkurentnosti destinacije.

Ciljevi projekta „Razvoj i promocija turističke ponude u vidu prirodnog, kulturnog, tradicijskog i gastro-eno turizma" uključuju:

1. Razvoj turističke ponude - cilj projekta je razviti turističku ponudu destinacije putem prirodnih, kulturnih, gastro-eno turističkih sadržaja. Projekt se fokusira na poticanje turizma koji je usklađen s prirodnim, kulturnim i tradicijskim vrijednostima destinacije.

2. Povećanje broja dolazaka i noćenja - cilj je povećati broj dolazaka turista u destinaciju, kao i produljenje boravka turista u destinaciji. Kroz razvoj novih turističkih sadržaja i poboljšanje postojećih, projekt želi privući više turista i povećati ekonomsku dobit destinacije.

3. Osnaživanje turističke ponude - cilj projekta je poboljšati turističku ponudu destinacije kroz razvoj novih turističkih sadržaja i poboljšanje postojećih. Projekt želi pomoći u razvoju turističke ponude destinacije koja će biti atraktivna za turiste te tako pomoći u stvaranju konkurentne prednosti destinacije.

4. Razvoj suradnje i udruživanje - kroz ovaj projekt, gradovi Novska, Kutina, Popovača i općina Lipovljani udružili su se kako bi zajednički radili na razvoju turističke destinacije. Cilj je unaprijediti turističku ponudu, povećati broj posjetitelja i produljiti njihov boravak na području ovog turističkog područja. Kroz suradnju i udruživanje, ove četiri lokalne zajednice mogu zajednički djelovati na poboljšanju turističke infrastrukture, razvoju novih turističkih proizvoda i promociji regije kao turističke destinacije.

*Ciljevi projekta - Razvoj turističkog proizvoda - Prirodni, kulturni, tradicijski i eno-gastro turizam*

Udruživanje se ostvarilo s ciljem zajedničkog provođenja projektnih aktivnosti radi razvijanja turističkog proizvoda i provođenja aktivnosti usmjerenih prema razvijanju i promociji cjelokupne destinacije u vidu neformalnog udruživanja turističkih zajednica utvrđeno projektom Razvoj turističkog proizvoda – prirodni, kulturni, tradicijski, gastro i eno turizam.

Ciljevi projekta „Razvoj i promocija turističke ponude u vidu prirodnog, kulturnog, tradicijskog i gastro-eno turizma" uključuju:

1. Razvoj turističke ponude - cilj projekta je razviti turističku ponudu destinacije putem prirodnih, kulturnih, gastro-eno turističkih sadržaja. Projekt se fokusira na poticanje turizma koji je usklađen s prirodnim, kulturnim i tradicijskim vrijednostima destinacije.

2. Povećanje broja dolazaka i noćenja - cilj je povećati broj dolazaka turista u destinaciju, kao i produljenje boravka turista u destinaciji. Kroz razvoj novih turističkih sadržaja i poboljšanje postojećih, projekt želi privući više turista i povećati ekonomsku dobit destinacije.

3. Osnaživanje turističke ponude - cilj projekta je poboljšati turističku ponudu destinacije kroz razvoj novih turističkih sadržaja i poboljšanje postojećih. Projekt želi pomoći u razvoju turističke ponude destinacije koja će biti atraktivna za turiste te tako pomoći u stvaranju konkurentne prednosti destinacije.

4. Razvoj suradnje i udruživanje - kroz ovaj projekt, gradovi Novska, Kutina, Popovača i općina Lipovljani udružili su se kako bi zajednički radili na razvoju turističke destinacije. Cilj je unaprijediti turističku ponudu, povećati broj posjetitelja i produljiti njihov boravak na području ovog turističkog područja. Kroz suradnju i udruživanje, ove četiri lokalne zajednice mogu zajednički djelovati na poboljšanju turističke infrastrukture, razvoju novih turističkih proizvoda i promociji regije kao turističke destinacije.